Euroopa Parlamendi ja nõukogu direktiiv 94/34/EÜ,

30. juuni 1994,

millega muudetakse direktiivi 89/107/EMÜ toiduainetes lubatud lisaaineid käsitlevate liikmesriikide õigusaktide ühtlustamise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 100a,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

toimides asutamislepingu artiklis 189b sätestatud korras [3]

ning arvestades, et:

lisaaineid käsitlevad ühtlustamiseeskirjad ei tohiks mõjutada liikmesriikides 1. jaanuaril 1992 kehtinud sätete kohaldamist, millega keelatakse teatavate lisaainete kasutamine teatavate toiduainete puhul, mida käsitatakse traditsioonilistena ja toodetakse liikmesriikide territooriumil, tingimusel et kõnealused sätted ei hõlma tervet rida toiduaineid, sealhulgas käesoleva direktiiviga hõlmamata toiduaineid, mille puhul on ühenduse sätetega lubatud kasutada lisaaineid;

kõnealuseid tooteid võiks eristada asjakohase märgistusega;

lisaaineid käsitlevatele direktiividele vastavate toiduainete vaba ringlust ei tohiks takistada;

kavandatavad sätted ei tohiks takistada asutamisvabadust liikmesriigi territooriumil ega lisaaineid käsitlevatele direktiividele vastavate toiduainete tootmist ja müüki,

ON VASTU VÕTNUD KÄESOLEVA DIREKTIIVI:

Artikkel 1

Direktiivile 89/107/EMÜ [4] lisatakse artikkel 3a:

"Artikkel 3a

1. Erandina artikli 3 lõike 2 punktidest a ja b lubab nõukogu komisjoni ettepanekul asutamislepingu artiklis 100a sätestatud korras liikmesriikidel jätkuvalt kohaldada teatavate lisaainete kasutamise keeldu teatavate traditsioonilistena käsitatavate toiduainete tootmisel, tingimusel et:

- kõnealune keeld kehtis 1. jaanuaril 1992,

- asjaomased liikmesriigid lubavad oma territooriumil toota ja müüa kõiki toiduaineid, mida ei käsitata traditsioonilistena ning mis vastavad artiklis 3 sätestatud eeskirjadele.

2. Ilma et see piiraks määruste (EMÜ) nr 2081/92 [5] ja (EMÜ) nr 2082/92 [6] sätete kohaldamist, edastavad liikmesriigid enne 1. juulit 1994 komisjonile loetelu toiduainetest, mida nad käsitavad traditsioonilistena, esitades üksikasjalikud põhjendused ja asjakohased õigusnormid, millega keelatakse teatavate lisaainete kasutamine selliste toiduainete puhul.

Enne 1. aprilli 1995 esitab komisjon nõukogule ettepaneku kriteeriumide kohta, mille põhjal otsustatakse, kas toode on traditsiooniline või mitte, ning riiklike keeldude kohta, mis võivad kooskõlas kõnealuste kriteeriumidega kehtima jääda.

Nõukogu teeb ettepaneku kohta otsuse enne 1. aprilli 1996.

3. Kuni nõukogu otsuseni vastavalt lõikele 2 võivad liikmesriigid jätta kehtima kõik keelud, millest on lõike 2 esimese lõigu kohaselt teavitatud komisjoni, tingimusel et kõnealused keelud vastavad lõikes 1 sätestatud üldtingimustele."

Artikkel 2

Liikmesriigid jõustavad käesoleva direktiivi järgimiseks vajalikud õigus- ja haldusnormid.

Nad teatavad sellest komisjonile.

Kõnealuste meetmete vastuvõtmisel lisavad liikmesriigid nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise vormi kehtestavad liikmesriigid.

Artikkel 3

Käesolev direktiiv jõustub Euroopa Ühenduste Teatajas avaldamise päeval.

Artikkel 4

Käesolev direktiiv on adresseeritud liikmesriikidele.

Brüssel, 30. juuni 1994

Euroopa Parlamendi nimel

president

E. Klepsch

Nõukogu nimel

eesistuja

A. Baltas

[1] EÜT C 206, 13.8.1992, lk 1.

[2] EÜT C 73, 15.3.1993, lk 4.

[3] Euroopa Parlamendi 26. mai 1993. aasta arvamus (EÜT C 176, 28.6.1993, lk 117), kinnitatud 2. detsembril 1993 (EÜT C 342, 20.12.1993), nõukogu 9. märtsi 1994. aasta ühine seisukoht (Euroopa Ühenduste Teatajas seni avaldamata) ja Euroopa Parlamendi 9. märtsi 1994. aasta otsus (EÜT C 91, 28.3.1994, lk 75).

[4] EÜT L 40, 11.2.1989, lk 27.

[5] Nõukogu 14. juuli 1992. aasta määrus (EMÜ) nr 2081/92 põllumajandustoodete ja toiduainete geograafiliste tähiste ja päritolunimetuste kaitse kohta (EÜT L 208, 24.7.1992, lk 1).

[6] Nõukogu 14. juuli 1992. aasta määrus (EMÜ) nr 2082/92 põllumajandustoodete ja toiduainete eripärasertifikaatide kohta (EÜT L 208, 24.7.1992, lk 9).

--------------------------------------------------